మార్నస్ లబుషేన్

మార్నస్ లబుషేన్ (జననం 1994 జూన్ 22) ఆస్ట్రేలియా అంతర్జాతీయ క్రికెటరు. అతను ఆస్ట్రేలియా క్రికెట్ జట్టు  కోసం టెస్టులు వన్‌డే లలో బ్యాట్స్‌మన్‌గా ఆడుతున్నాడు. అతను దేశీయంగా క్వీన్స్‌లాండ్, కౌంటీ క్రికెట్‌లో గ్లామోర్గాన్, బిగ్ బాష్ లీగ్‌లో బ్రిస్బేన్ హీట్ తరఫున ఆడతాడు. 2023 జూలై 31 నాటికి, ఐసిసి టెస్టు బ్యాటింగ్ ర్యాంకింగ్స్‌లో లబుషేన్ 5 వ స్థానంలో ఉన్నాడు. 2023 ఐసిసి వరల్డ్ టెస్టు ఛాంపియన్‌షిప్ ఫైనల్ గెలిచిన ఆస్ట్రేలియా జట్టులో లబుషేన్ సభ్యుడు.

లబుషేన్ దక్షిణాఫ్రికాలోని నార్త్ వెస్టు ప్రావిన్స్‌లోని క్లర్క్స్‌డోర్ప్‌లో జన్మించాడు. అతను, 2014లో ఫస్ట్-క్లాస్ క్రికెట్ రంగప్రవేశం చేయడానికి ముందు, అతను జూనియర్ క్రికెట్‌లో వివిధ స్థాయిలలో క్వీన్స్‌లాండ్‌కు ప్రాతినిధ్యం వహించాడు. 2019 ఆగస్టులో, స్టీవ్ స్మిత్ స్థానంలో ఒక టెస్టు మ్యాచ్‌లో కంకషన్ సబ్‌స్టిట్యూట్‌గా మారిన మొదటి క్రికెటర్ లబుషేన్.  2019లో టెస్టు మ్యాచ్‌ల్లో అత్యధిక పరుగులు చేసిన ఆటగాడిగా లబుషేన్ నిలిచాడు. ఏడాది కాలంలో అతను ఐసిసి ప్లేయర్ ర్యాంకింగ్స్‌లో 106 స్థానాలు ఎగబాకి నాల్గవ స్థానానికి చేరుకున్నాడు.  2020 జనవరిలో, ఇంటర్నేషనల్ క్రికెట్ కౌన్సిల్ (ఐసిసి) ఐసిసి పురుషుల ఎమర్జింగ్ క్రికెటర్ ఆఫ్ ది ఇయర్‌గా,  ఫిబ్రవరిలో ఆస్ట్రేలియా టెస్టు ప్లేయర్ ఆఫ్ ది ఇయర్‌గా,   ఏప్రిల్‌లో విస్డెన్ క్రికెటర్స్ అల్మానాక్ వారి క్రికెటర్స్ ఆఫ్ ది ఇయర్ గా ఎంపిక చేసిన ఐదుగురిలో ఒకడిగా లబుషేన్ ఎంపికయ్యాడు.

జీవితం తొలి దశలో 
లబుషేన్ దక్షిణాఫ్రికాలోని నార్త్ వెస్టు ప్రావిన్స్‌లోని క్లర్క్స్‌డోర్ప్‌లో దక్షిణాఫ్రికా తల్లిదండ్రులకు జన్మించాడు. అతని తండ్రి మైనింగ్ పరిశ్రమలో ఉద్యోగం సంపాదించిన తర్వాత అతని కుటుంబం, 2004లో అతని 10వ ఏట ఆస్ట్రేలియాకు వలసవెళ్లింది. లబుషేన్ బ్రిస్బేన్ స్టేట్ హై స్కూల్‌లో చదువుకున్నాడు. అతను ఆఫ్రికాన్స్ మాట్లాడుతూ పెరిగాడు. ఆస్ట్రేలియాకు వెళ్ళిన తర్వాత మాత్రమే ఆంగ్లంలో నిష్ణాతుడయ్యాడు.   2010 నవంబరులో బ్రిస్బేన్‌లోని ది గబ్బాలో ఛానల్ 9 కోసం హాట్ స్పాట్ ఇన్‌ఫ్రారెడ్ కెమెరా ఆపరేటర్‌గా పనిచేశానని, 2010–11 యాషెస్ సిరీస్‌లో సిడిల్ 26వ పుట్టినరోజు సందర్భంగా పీటర్ సిడిల్ హ్యాట్రిక్‌ను చూశానని వెల్లడించాడు.

దేశీయ కెరీర్ 
కుడిచేతి వాటం బ్యాటరైన లబుషేన్, క్వీన్స్‌లాండ్ తరపున అండర్-12, అండర్-15, అండర్-17, అండర్-19 స్థాయిలో ఆడాడు. 2012-13 నేషనల్ ఛాంపియన్‌షిప్‌లో జట్టుకు కెప్టెన్‌గా ఉన్నాడు.   బ్రిస్బేన్ గ్రేడ్ క్రికెట్‌లో, అతను ఈస్ట్స్-రెడ్‌లాండ్స్ డిస్ట్రిక్ట్ క్రికెట్ క్లబ్‌కు ఆడతాడు.  డెవాన్ ప్రీమియర్ లీగ్‌లో ప్లైమౌత్ కోసం ఇంగ్లండ్‌లో 2013 క్లబ్ క్రికెట్ ఆడాడు. 2014లో కెంట్ ప్రీమియర్ లీగ్‌లో శాండ్‌విచ్ టౌన్ క్రికెట్ క్లబ్ కోసం ఆడాడు. ఇరు జట్లకూ సమృద్ధిగా స్కోరు చేశాడు.  

క్వీన్స్‌లాండ్ అకాడమీకి ఒక్కసారి మాత్రమే ఆడిన తర్వాత, అడిలైడ్ ఓవల్‌లో సౌత్ ఆస్ట్రేలియాతో జరిగిన 2014-15 షెఫీల్డ్ షీల్డ్ సీజన్‌లో మొదటి రౌండ్‌లో లబుషేన్ ఫస్ట్-క్లాస్ క్రికెట్ రంగప్రవేశం చేశాడు. జో బర్న్స్‌తో కలిసి బ్యాటింగ్ ప్రారంభించి, అతను క్వీన్స్‌లాండ్ మొదటి ఇన్నింగ్స్‌లో 83 పరుగులు చేశాడు. నిక్ స్టీవెన్స్‌తో కలిసి 99 పరుగుల నాల్గవ వికెట్ భాగస్వామ్యాన్ని నెలకొల్పాడు.  తరువాత 2014-15 సీజన్‌లో, లబుషేన్ భారత్‌తో గబ్బాలో జరిగిన రెండవ టెస్టులో ఆస్ట్రేలియా జాతీయ జట్టుకు ప్రత్యామ్నాయ ఫీల్డర్‌గా ఆడాదు. షార్ట్ లెగ్ వద్ద ఒక క్యాచ్ పట్టాడు.

అంతర్జాతీయ కెరీర్  
2018 సెప్టెంబరులో, అతను పాకిస్థాన్‌తో జరిగే సిరీస్ కోసం ఆస్ట్రేలియా టెస్టు జట్టుకు ఎంపికయ్యాడు.   2018 అక్టోబరు 7న పాకిస్తాన్‌పై ఆస్ట్రేలియా తరపున తన తొలి టెస్టు ఆడి, మొదటి ఇన్నింగ్స్‌లో రెండు బంతుల్లో డకౌట్, రెండవ ఇన్నింగ్స్‌లో 13 పరుగులు చేశాడు. రెండు వికెట్లు తీశాడు.   అతను మైఖేల్ హస్సీ నుండి తన బ్యాగీ గ్రీన్ క్యాప్‌ను అందుకున్నాడు. రెండో టెస్టులో మరో ఐదు వికెట్లు పడగొట్టి, బ్యాటింగులో 25, 43 చేశాడు. ఆస్ట్రేలియా రెండో ఇన్నింగ్స్‌లో అతనిదే అత్యధిక స్కోరు.

ఆస్ట్రేలియాలో భారత్, శ్రీలంక 2018–19 
సంవత్సరం ప్రారంభంలో పర్యాటక భారతీయులతో జరిగిన నాల్గవ టెస్టు మ్యాచ్ కోసం ఆస్ట్రేలియా టెస్టు జట్టులో చేరబడటానికి ముందు, మరుసటి సంవత్సరం భారత పర్యటనకు ముందు 2018 డిసెంబరులో ఆస్ట్రేలియన్ వన్డే ఇంటర్నేషనల్ జట్టులో మార్నస్ పేరు పెట్టారు. అతను బ్యాటింగ్ ఆర్డర్‌లో మూడవ స్థానంలో బ్యాటింగ్ చేయడానికి ఎంపికయ్యాడు, ఈ నిర్ణయంపై ఆ సమయంలో "భారీగా విమర్శలొచ్చాయి".    అతను తన ఏకైక ఇన్నింగ్స్‌లో 38 పరుగులు చేశాడు. వేసవి చివరలో శ్రీలంకతో జరిగిన రెండు టెస్టులకు జట్టులో స్థానం నిలబెట్టుకున్నాడు.

ఇంగ్లాండ్‌లో 2019 యాషెస్ 

కౌంటీ క్రికెట్‌లో గ్లామోర్గాన్‌కు మంచి ప్రారంభ సీజన్ ఫామ్‌ను ప్రదర్శించిన తర్వాత,  అతను ఇంగ్లాండ్‌లో 2019 యాషెస్ సిరీస్ కోసం ఆస్ట్రేలియా జట్టులో ఎంపికయ్యాడు.   2019 ఆగష్టు 18న, అంతకుముందు రోజు  స్మిత్ కంకషన్‌కు గురవడంతో, రెండవ టెస్ట్‌లో ఐదవ రోజున స్టీవ్ స్మిత్ స్థానంలో లబుషేన్ వచ్చాడు - అంతర్జాతీయ క్రికెట్ కౌన్సిల్‌ నిబంధనల్లో మార్పు తర్వాత ఒక టెస్టు మ్యాచ్‌లో కంకషన్ సబ్‌స్టిట్యూట్ అయిన మొదటి ఆటగాడిగా నిలిచాడు. ఈ పాత్రను అతను "చాలా సీరియస్‌గా తీసుకున్నాడు".   అతను ఆస్ట్రేలియా రెండవ ఇన్నింగ్స్‌లో అత్యధికంగా 59 పరుగులు చేసాడు. స్మిత్ గైర్హాజరీలో మూడవ టెస్ట్‌కు ఎంపికయ్యాడు, రెండు ఆస్ట్రేలియన్ ఇన్నింగ్స్‌లలో టాప్ స్కోరు సాధించాడు.  ఇంగ్లండ్ తమ మొదటి ఇన్నింగ్స్‌లో 67 పరుగులకే ఆలౌట్ అయిన తర్వాత, తన రెండు ఇన్నింగ్సుల్లోనూ అంత కంటే ఎక్కువ పరుగులు సాధించాడు. టెస్టు చరిత్రలో అది సాధించిన ఐదవ బ్యాటరు లబుషేన్.

ఇంగ్లాండ్‌లో యాషెస్ 2023 
లబుషేన్ 4వ టెస్టులో సెంచరీతో 32.8 సగటుతో 328 పరుగులు చేశాడు. ఆస్ట్రేలియా వెలుపల అతను సాధించిన రెండో సెంచరీ ఇది.

టెస్టు రికార్డులు 
2022 డిసెంబరులో, వెస్టిండీస్ ఆస్ట్రేలియా పర్యటనలో, లబుషేన్ 3000 పరుగుల మైలురాయిని సాధించాడు. ఈ ఘనతను సాధించిన రెండవ-వేగవంతమైన బ్యాటర్‌గా ఉమ్మడిగా నిలిచాడు.  అతను ఈ మైలురాయిని సాధించడానికి 51 ఇన్నింగ్స్‌లు తీసుకుని, వెస్టిండీస్ బ్యాటరు ఎవర్టన్ వీక్స్‌తో సమంగా నిలిచాడు.

విజయాలు 

 2022 జనవరిలో వార్షిక ఐసిసి అవార్డ్స్‌లో, 2021 సంవత్సరానికి ఐసిసి పురుషుల టెస్టు టీమ్ ఆఫ్ ది ఇయర్‌లో లబుషేన్ స్థానం పొందాడు.

వ్యక్తిగత జీవితం 
లబుషేన్, రెబెకాను 2017 మే 26న పెళ్ళి చేసుకున్నాడు. వారి కుమార్తె, హాలీ 2022 సెప్టెంబరు 20న జన్మించింది  వారి వద్ద 'మిలో' అనే చాక్లెట్ లాబ్రడార్ కుక్క ఉంది. ఇది లబుషేన్ ఇన్‌స్టాగ్రామ్‌లో బ్యాక్‌యార్డ్ క్రికెట్ ఆడుతున్నట్లు ప్రసిద్ధి చెందింది.

లబుషేన్ క్రైస్తవ కుటుంబంలో పెరిగాడు. 17 సంవత్సరాల వయస్సులో మతవిశ్వాసానికి కట్టుబడ్డాడు. తన మత విశ్వాసంపై లబుషేన్ ఇలా అన్నాడు: "క్రీడ అనేది చంచలమైన ఆట. గాయాలు పెద్ద పాత్ర పోషిస్తాయి. సువిశాల ప్రపంచంలో, మన విలువ ఏమిటి, మనం దేనికి విలువ ఇస్తాం అనేవి పిచ్‌లో లేవు; ఇది అంతర్గతమైనది. క్రీస్తులో ఉంటుంది... క్రికెట్‌లో ఉత్థాన పతనాలుంటాయి. మన జీవితంలో [యేసు క్రీస్తు] స్థిరంగా ఉంటే, జీవితం చాలా సులభంగా ఉంటుంది." 

21 సంవత్సరాల వయస్సులో బరిస్టా కోర్సును పూర్తి చేసిన లబుషేన్కు కాఫీ పట్ల మక్కువ ఎక్కువ. మార్నస్ తన కమర్షియల్ గ్రేడ్ కాఫీ మెషీన్‌ను ఆస్ట్రేలియా క్రికెట్ టీమ్‌తో పర్యటనకు తీసుకు వెళ్తాడు. పాకిస్థాన్ పర్యటనలో మార్నస్, జట్టు కోసం 30 కిలోల కాఫీ గింజలు, 1000 లీటర్ల వోట్ పాలు తీసుకెళ్ళాడు. 

మైదానం బయట లబుషేన్, పెరట్‌లో అడే ఆటలతో తన బ్యాటింగ్ నైపుణ్యాలను మెరుగుపరుచుకున్నాడు. 2022 ఆస్ట్రేలియన్ పాకిస్థాన్ పర్యటనకు సన్నాహకంగా, అతను బ్రిస్బేన్‌లోని తన ఇంటి బాల్కనీలో టేప్ చేయబడిన అల్యూమినియం ముక్కలు, మెటల్ షీటింగ్‌లతో నిండిన రబ్బరు చాపపై బ్యాటింగ్ ప్రాక్టీస్ చేస్తూ పాకిస్థానీ వికెట్ల వేరియబుల్ బౌన్స్‌ను, టర్న్‌ను అనుకరించడానికి ప్రయత్నించాడు.

అంతర్జాతీయ శతకాలు 
2023 సెప్టెంబరు నాటికి లబుషేన్, టెస్టుల్లో 11, వన్‌డేల్లో రెండూ శతకాలు సాధించాడు.

మూలాలు 

జీవిస్తున్న ప్రజలు
ఆస్ట్రేలియా క్రికెట్ క్రీడాకారులు
1994 జననాలు